Hans Andersen (V), 2005-03-16:
Jeg er glad for, at vi i dag tager fat på at behandle en ny sundhedslov.
Det er en omfattende revision af sundhedslovgivningen, for med dette lovforslag erstatter vi 15 gældende love og skaber én samlet sundhedslov.
Vi får nu en langt mere overskuelig og sammenhængende lovgivning på sundhedsområdet.
Lovforslaget om sundhedsloven er en del af kommunalreformen.
En kommunalreform, der sætter sundhedsvæsenet i højsædet, og egentlig kan man sige, at dette lovforslag i sig selv er en ganske omfattende reform, der giver danskerne bedre sundhed.
Det sker for det første ved at samle ekspertisen i fem regioner, der skal tilbyde patienterne let, lige og gratis adgang til forebyggelse, undersøgelse, behandling og pleje på et højt fagligt niveau.
Større og færre regioner får bedre grundlag for både fagligt og økonomisk at løfte sygehusopgaven.
Der bliver bedre grundlag for at samle behandlinger, udnytte specialiseringens fordele og sikre en bedre anvendelse af personalets ressourcer, og det er netop i tråd med de anbefalinger, der er kommet fra regeringens rådgivende sundhedsudvalg og fra Strukturkommissionen.
Større og færre regioner får også et bedre grundlag for at leve op til nationale standarder for kvalitet.
Der bliver forbedret mulighed for at opbygge elektroniske patientjournaler, og der bliver bedre muligheder for at sikre uddannelse og forskning af høj kvalitet og på et højt niveau.
Alle regioner er forpligtet til at understøtte forskning af høj kvalitet, og fordelingen af forskningsmidler skal bidrage til at skabe stærke forskningsmiljøer og mulighed for, at de enkelte regioner på afgrænsede områder kan udvikle deres spidskompetence.
For det andet får danskerne bedre sundhed, ved at kommunerne som noget nyt får et klart medansvar for sundheden og en interesse i at gøre noget offensivt for forebyggelse og sundhedsfremme.
Kommunen er i forvejen ansvarlig for ældrepleje, daginstitutioner, skoler og fritidsklubber m.v., og det er i kommunerne, at investeringer i mennesker og forebyggelse af sygdom kan ske i sammenhæng med menneskers dagligdag og livssituation.
Det giver det bedste resultat.
Kommunerne har allerede taget godt imod denne opgave, og interessen og engagementet er stort.
Kommunerne skal især sikre nye løsninger vedrørende forebyggelse og genoptræning.
Træning og genoptræning i kommunerne kan varetages af egne institutioner, i sundhedscentre, af private eller efter aftale på et offentligt sygehus.
Der er mange muligheder for at skabe nye og fleksible løsninger til gavn for patienterne.
Endvidere får danskerne bedre sundhed ved at Sundhedsstyrelsen styrkes, så der kan sikres bedre sammenhæng, planlægning, bedre samarbejde og bedre kvalitetsudvikling i hele vores sundhedsvæsen.
Sundhedsstyrelsen skal vejlede om udførelsen af sundhedsfaglige opgaver og sikre høj faglig kvalitet.
Det kan være forskel mellem liv og død, om behandlinger og operationer udføres af erfarne hænder eller ej.
Derfor skal Sundhedsstyrelsen styrke den landsdækkende koordinering og sikre en bedre samling af den allermest specialiserede behandling.
Patienterne skal tilbydes behandling af en ensartet høj kvalitet.
Med dette lovforslag skaber vi rammerne for, at de højt specialiserede ressourcer i sundhedsvæsenet bliver udnyttet bedst muligt i takt med, at der opbygges den nødvendige rutine på basisniveau i sygehusvæsenet eller primærsektoren.
Endelig vil dette lovforslag betyde, at danskerne får bedre sundhed ved at vi skaber et system, hvor vi tænker på tværs, skaber bedre sammenhæng mellem forebyggelse, behandling, pleje og genoptræning, og hvor der bliver et tættere samarbejde mellem kommunerne og regionerne.
Kommunerne og regionerne skal udarbejde sundhedsaftaler, som skal indeholde aftaler om f.eks. udskrivningsforløb for svage ældre patienter.
På den måde får vi mulighed for at gøre op med et uklart ansvar og manglende sammenhæng i patientforløbene.
Netop det er også omdrejningspunktet for indsatsen for de sindslidende.
Ansvaret for at behandle sindslidende placeres i regionen sammen med det øvrige behandlende sundhedsvæsen, mens ansvaret for den sociale indsats for sindslidende placeres og samles i kommunen, og dermed er ansvaret på lige netop det ikke delt mellem kommuner og regioner.
Det bliver nu obligatorisk for kommuner og regioner at indgå sundhedsaftaler om indsatsen for sindslidende netop for at sikre den bedre samordning og sammenhæng i patientforløb, som går på tværs af regioner og kommuner.
Med dette lovforslag får vi et sundhedsvæsen, der entydigt indrettes efter borgernes behov.
Et sundhedsvæsen, hvor patienterne oplever høj kvalitet, korte ventelister og sammenhængende patient- og behandlingsforløb.
Et sundhedsvæsen, hvor ekspertisen samles i enheder, der er store nok til at sikre en effektiv arbejdsdeling med bedre kvalitet for patienterne og med en mere hensigtsmæssig udnyttelse af de lægefaglige ressourcer.
Et sundhedsvæsen, hvor patienterne ikke oplever gråzoner, og hvor der er sammenhængende forebyggelse, pleje og træningstilbud tæt på borgernes eget hjem.
På den baggrund kan Venstre støtte lovforslaget.